Sundheds- og Omsorgsforvaltningen

CPL Sekretariatet

Att: Ian Røpke

d. 5. maj 2011

Høringssvar fra Valby Lokaludvalg vedr. aktiv og tryg hele livet

Valby Lokaludvalg har modtaget reformprogrammet ”Aktiv og Tryg hele Livet” i høring.

Høringssvaret har været debatteret i Valby Lokaludvalgs sundhedsudvalg og drøftes på Lokaludvalgets møde den 10. maj til endelige godkendelse.

På baggrund heraf har Valby Lokaludvalg følgende bemærkninger til forslaget:

Valby Lokaludvalg tilslutter sig intentionen med programmet og tankerne bag det.

Lokaludvalget ser frem til, at der lægges tidsplaner for iværksættelse af udfordringerne. Desuden er det vigtigt, at der laves en økonomisk plan for gennemførselen af programmet.

I afsnittet Stærkere Fællesskab foreslås en analyse af ægtefællers og pårørendes ønsker og behov. Det er vigtigt, at analysen bl.a. fører til en forventningsafstemning i forhold til ydelser udført af både af personale og pårørende, så der undgås urealistisk høje krav.

Under afsnittet Højere faglighed vil Valby Lokaludvalg gøre opmærksomhed på vigtigheden af fokus på optagelse til uddannelserne for at højne faglighed, mindske frafald og sikre en stabil og høj faglighed indenfor sektoren.

Lokaludvalget ønsker desuden at foreslå, at man begynder at tænke i teams. Dette kunne muligvis mindske sygefravær og borgeren ville få stabilitet, tryghed og høj faglig ydelse, da teams vil kunne samarbejde omkring komplekse sygeplejefaglige opgaver i tværfagligt samarbejde og samtidig skabe tilhørsforhold og ejerskab medarbejderne imellem.

Med venlig hilsen

Ole Søren Andersen

Formand Sundhedsudvalget i Valby Lokaludvalg